《飞帛涧》
清代·峻德

我昔登此山，山中觇泉脉。有涧如疋练，高挂倚天壁。

劈开万仞青，直走一痕碧。炎天雪霰飞，晴日冰雹射。

今来值时旱，深山愆雨泽。又开龙用壮，攫碎苍岩石。

此涧为壅塞，滴沥只微液。无复旧时观，苔存水流迹。

时有松鼠来，就饮足局蹐。风吹堕松花，鼠惊窜崖隙。

安得三日霖，复见泉百尺。清夜对弹琴，山月照虚白。

作者简介：清满洲正白旗人，纳兰氏，字克明，号慎斋。岁贡生，官户部笔帖式。乾隆间举鸿博未用。曾寓盘山天城寺，与水月庵僧以诗往还。有《云簃藏稿》、《使秦集》。